unggúl, sujúd bêkti marang sêsami'. (3) lêladi Sasaminíng Dumadi, Mamayu Hayuníng Sasaminíng Umat, Mamayu hayuníng Jagad, Ngawula Dhatêng Kawulaníng Gusti, Mamayu hayuníng Uríp'. Ånå ing babagan manajêmên politik síng kalêbu angèl lan rumit, ånå têtêmbungan síng pêrlu digatèkaké, yåkuwi : ‘kriwikan dadi grojogan, dhandhang diunèkaké kóntúl, kóntúl diúnèkaké dhandhang, ésúk dhêlé soré témpé, méncla-ménclé, cidra ing janji, ujaré mbolak mbalík mbulêt, njåbå putíh njêro irêng, mélík géndhóng lali, ånå dóm sumurúp ing banyu, nabók nyilíh tangan, mbidhúng apirowang', lan liya-liyané. Sabanjuré ånå ugå têtêmbungan síng prayogå di ngrêtèni lan dirasakaké, yåkuwi : ‘sêpi ing pamríh ramé ing gawé', ‘gótóng róyóng holopís kóntúl barís', ‘åjå rumångså biså, bisåå rumångså', ‘tan mélík tan nampík', ‘manêmbah, manunggal, makarti, makåryå, mandhirêng', ‘têpå sarirå mulat sarirå, élíng prêcåyå, trêsnå, têmên, adíl, budi luhúr, ‘rukún agawé santoså, crah agawé bubrah', lan liya-liyané. Kapat, tradisi slamêtan utåwå wilujêngan tumrap wóng Jåwå bisa dadi wulangan. Sadurungé miwiti pakaryan dianani slamêtan kanthi lambaran panyuwunan supåyå kabèh ayahan wiwít purwå, madyå, wasånå tinêmu slamêt, hayu, rahayu niskålå. Sawisé kabèh rampúng diadani syukuran síng ujubé ngaturaké panuwún marang Gusti Allah Síng Måhå Kuwåså. Wulangan Jåwå tumrap pêrêncanaan tinêmu ana ing ‘tanggap ka', yakuwi wulangan supaya aja : ‘kêdhuwurên, kêdawan, kêgêdhèn êmpyak kurang cagak, kakèhên, kêbangêtên, kabablasên' lan liya-liyané. Ånå manèh wulangan ånå ing têtêmbungan: ‘kêsusu sêlak åpå', ‘kêsuwèn ngêntèni åpå', ‘alón-alón ning kêlakón', síng rikat ning åjå kêbat kliwat', ‘síng gêmi nastiti ngati-ati', ‘åjå mindho gawèni', ‘síng rigên mugên lan têgên', ‘síng titi, rúkti rumanti', lan liyåliyané. Drs Darmantó Jatman SU [9] ugå ngandharaké bab nilai-nilai budåyå Jåwå síng gayút karo pêngawasan, yåkuwi prêluné ‘mawas diri' síng inik Jåwå minångkå prosès njingglêngi ‘diri pribadi' (self control, self assesmênt), lan anané nilai utåwå konsèp : ‘nuturi, ngandhani, ngélikaké', ‘élik-élik, alók-alók, èlèk-èlèk', ‘ngono ya ngono ning ya åjå ngono' lan liya-liyané. Drs Sutadi [10] ugå njlèntrèhaké bab pêngawasan cårå Jåwå, nganggo cara laku ‘namúr kawulå', utawa ngirím parågå síng dadi ‘têlik sandi', kanggo ngrêtèni kaanan síng sanyatané. Konsèp jåwå síng gayút karo pêngawasan, yakuwi : ‘Déså måwå Cårå, Nêgårå måwå Tåtå', Síng Såpå salah Sèlèh', Mênåwå Kasinungan Panguwåså åjå Kumawåså, Jêjêg jujúr iku jêjêring Manungså' , lan liya-liyané. Nilai-nilai étík lan moral síng migunani lan gayút karo pêngawasan uga tinêmu ånå ing : ‘prasêtyå, janji, ikrar, sumpah, pêpali, wêwalêr' lan liya-liyané. Båså lan Budåyå Jåwå akèh síng biså disinau, dijingglêngi lan ditêliti supåyå biså disumbangaké tumrap manajêmên. Kêmajuan babagan ilmu pêngêtahuan lan tèknologi prêlu disinau lan dicakaké tumrap manajêmên, supaya luwíh cêpêt, rancag, têpat lan akurat.
